Leeuplaas reageer ná 12-jarige se dood | Maroela Media
Maroela Media het vroeër berig Nkalemelo Latha (12) was 'n weeskind wat by sy suster en haar man by die Otavi Wildlife Sanctuary gewoon het toe hy deur die leeu aangeval is.
Pulzone het gesê Otavi het Vrydag eers die verklaring uitgereik omdat hulle seker wou wees van die feite en dat alle moontlike ondersoeke eers gedek is voor hulle enige verklarings wou uitreik wat slegs op menings gebaseer is.
Hy het verduidelik hul administratiewe assistent kon nie direk ná die aanval die telefoon antwoord nie, aangesien sy die aanval sien gebeur het.
"'n Algemene werker van Otavi het ongemagtigde toegang tot sleutels bekom wat in die lodge se kantoor was," het Pulzone in die verklaring gesê. "Die sleutels is saam met die res van die kampe (nie hokke nie) se sleutels gebêre en dié kampe was behoorlik gesluit en veilig, soos die voorgeskrewe reëls en regulasies."
Volgens Pulzone het die man, nadat hy die sleutels glo gesteel het, sy daaglikse pligte, wat deur die opsigter aan hom voorgehou is, versuim en hy het die hek na die spesifieke leeukamp oopgesluit en Nkalemelo saam met hom in die kamp ingeneem.
Hy het verduidelik die kamp is 2 hektaar groot.
"Hy het ongeveer 60 meter saam met die seun in die kamp ingestap waar die leeus die seun aangeval het. Dit is nog nie duidelik waarom hy dit gedoen het nie, want al die kampe het behoorlike voer-gebiede en die leeus het deurgaans toegang tot water. Niemand hoef dus vir dié doeleindes in die kamp in te gaan nie."
Volgens ooggetuies was die leeus in die kamp en nie in die voer-gebied nie, wat dit dus nog meer gevaarlik gemaak het.
"Ná die aanval omstreeks 09:00, het die plaasopsigter, David, met 'n bakkie in die kamp ingery om die seun te probeer red. Hy kon die leeus wegjaag en die seun het steeds geleef, maar het byna nie beweeg nie. David en ons administratiewe assistent Monique het dadelik 'n ambulans ontbied."
Volgens Pulzone was hulle was egter besorg dat die ambulans te lank neem, en hulle het besluit om self met die kind na die hospitaal te ry. Hulle het die ambulans op pad ontmoet. Nkalemelo het ongelukkig in die ambulans aan sy wonde beswyk.
"Dit is 'n baie tragiese dag vir myself en ons span. 'n Dag wat ons nooit sal vergeet nie. Dit is veral tragies dat 'n belegging van R2,5 miljoen uit persoonlike fondse om behoorlike veiligheid te verseker, nie dié menslike fout kon verhoed nie.
"Ons het dadelik die familie probeer kontak om ondersteuning aan te bied, maar ons was onsuksesvol, aangesien David die seun se enigste familielid is. Ek het self twee seuns en veiligheid op ons plaas is dus ons grootste prioriteit."
Pulzone het gesê hulle bid dat hulle kan verstaan waarom dit gebeur het en hulle vra leiding om dié tragiese voorval te verwerk.
Pulzone het verduidelik dat Otavi nie 'n leeupark is nie en dat dit definitief ook nie 'n plek is waar leeus geteel word nie. "Otavi het vier verskillende roofdiere en 11 verskillende wildedierspesies. In die twee jaar wat ek al die plaas besit was hier nog nooit enige teling vir persoonlike gewin nie. Die fokus is om 'n behoorlike opvoedkundige ervaring te skerp vir persone wat andersins nie dié geleenthede sou hê nie. Ek nooi enigiemand om na ons diere en ons veiligheidsmaatreëls te kom kyk. Kom kyk gerus ook na die gesondheid van ons diere en dan glo ek julle sal self menings vorm gebaseer op feite."
Pulzone het bygevoeg as 'n pa is hy gewalg deur die sensasie wat gewek is oor die situasie sonder dat mense vir 'n oomblik aan die 12-jarige seun gedink het. "'n 12-jarige seun het sy lewe verloor deur 'n volwassene se dwaasheid. Dit is 'n tragedie wat ons nooit sal vergeet nie.
"Otavi tref die uiterste voorsorgmaatreëls om seker te maak dat enige tragedie verhoed word. Gister was werklik 'n tragiese dag vir ons en ons sal jare lank nog die afsterwe van die kind betreur. Ons moet met die gevolge saamleef dat ons nie hierdie werknemer kon verhoed om die sleutels uit die kantoor te steel en só toegang tot die kamp kon bekom nie. Ons innige meegevoel aan elke werknemer en familielid en ons bid vir hulle."
Lees alle vorige berigte oor die Otavi-leeuplaas op Maroela Media.
Daar is die feite nou .Wonder wat die galbrakers nou weer gaan kwyt raak?
Ja daar sien ons nou die waarheid. Onbesonne daad deur n traak my nie agtige persoon wat hom nie aan reëls gesteur het nie. Sy dwaasheid het n seun sy lewe gekos. Leeus is nie groot katte nie en hy het dit mos geweet.
lg, mense maak afleidings volgens dit wat voor hulle is.
Nee, n kind is dood en dit laat my warm onder die kraag.
Kom laat ek se wat staan vir my uit.
Vir die heel dag kon die dame wat dit gesien het nie vervang word nie en dit terwyl dit klaar in die media, moontlik waar maar dis n groot besigheid.
Wie is die verantwoordelike persoon van die kampe se sleutels, was daai sleutels toe gesluit, glo nie ons sal ooit weet hoe die sleutels hanteer was nie.
Nee dis nie galbraak nie, dit kon my kind gewees het.
Jip stem saam gooi die feite oppi tafel, gister se berig se kommentaar was so lank tot inni Kaap. En nou is daar n paar regte feite so waar is die kommentaar galblaasers.
Ag man vervlaks tog man N ee die man moes seker dit voosien het en die sleutels in n ondergrondse konkreetkamer met elektroniese slotte en 12 veiligheidswagte versteek het, en as dit sou gebeur dan sou daar nog altyd kritiek wees.